title: Εκτελεστικός κανονισμός (ΕΕ) αριθ. 822/2014 της Επιτροπής, της 28ης Ιουλίου 2014 , σχετικά με παρέκκλιση από τον κανονισμό (ΕΟΚ) αριθ. 2454/93 όσον αφορά τους κανόνες καταγωγής στο πλαίσιο του συστήματος γενικευμένων δασμολογικών προτιμήσεων για ποδήλατα που παράγονται στην Καμπότζη όσον αφορά τη χρήση στο πλαίσιο της σώρευσης εξαρτημάτων ποδηλάτων καταγωγής Μαλαισίας

text:
               29.7.2014

               EL

               Επίσημη Εφημερίδα της Ευρωπαϊκής Ένωσης

               L 223/19

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 822/2014 ΤΗΣ ΕΠΙΤΡΟΠΉΣ
   της 28ης Ιουλίου 2014
   σχετικά με παρέκκλιση από τον κανονισμό (ΕΟΚ) αριθ. 2454/93 όσον αφορά τους κανόνες καταγωγής στο πλαίσιο του συστήματος γενικευμένων δασμολογικών προτιμήσεων για ποδήλατα που παράγονται στην Καμπότζη όσον αφορά τη χρήση στο πλαίσιο της σώρευσης εξαρτημάτων ποδηλάτων καταγωγής Μαλαισίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως του κοινοτικού τελωνειακού κώδικα (1), και ιδίως το άρθρο 247,
   Έχοντας υπόψη τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (2), και ιδίως το άρθρο 89 παράγραφος 1 στοιχείο β),
   Εκτιμώντας τα ακόλουθα:

               (1)

               Με τον κανονισμό (ΕΕ) αριθ. 978/2012 του Συμβουλίου και του Ευρωπαϊκού Κοινοβουλίου (3), για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2014, η Ένωση χορήγησε στην Καμπότζη γενικευμένες δασμολογικές προτιμήσεις.

               (2)

               Στον κανονισμό (ΕΟΚ) αριθ. 2454/93 της Επιτροπής (4) θεσπίζεται ο ορισμός της έννοιας «καταγόμενα προϊόντα» ή «προϊόντα καταγωγής», ο οποίος πρέπει να χρησιμοποιείται για τους σκοπούς του συστήματος γενικευμένων δασμολογικών προτιμήσεων (εφεξής «ΣΓΠ»). Ο εν λόγω κανονισμός προβλέπει τη δυνατότητα χορήγησης, σε ορισμένες σαφώς καθορισμένες περιπτώσεις, παρεκκλίσεων από τον ορισμό αυτόν υπέρ των δικαιούχων χωρών του ΣΓΠ. Οι διατάξεις περιφερειακής σώρευσης του κανονισμού (ΕΟΚ) αριθ. 2454/93 τροποποιήθηκαν με τον εκτελεστικό κανονισμό (ΕΕ) αριθ. 530/2013, ο οποίος διευκρινίζει ότι η περιφερειακή σώρευση μπορεί να εφαρμοστεί μόνο στο πλαίσιο της ίδιας περιφερειακής ομάδας σε χώρες οι οποίες, κατά τη στιγμή της εξαγωγής προς την Ένωση, είναι δικαιούχοι του ΣΓΠ. Οι εν λόγω τροποποιήσεις του εκτελεστικού κανονισμού (ΕΕ) αριθ. 530/2013 εφαρμόζονται από την 1η Ιανουαρίου 2014.

               (3)

               Στις 15 Μαΐου 2013, η Καμπότζη υπέβαλε αίτημα για μεταβατική περίοδο κατά την οποία ο κλάδος παραγωγής ποδηλάτων της Καμπότζης θα εξακολουθήσει να έχει το δικαίωμα, για τον καθορισμό της καταγωγής των ποδηλάτων της κλάσης 8712 του ΕΣ που εξάγει η Καμπότζη προς την Ένωση, να θεωρεί ορισμένα εξαρτήματα που κατάγονται από τη Μαλαισία και τη Σιγκαπούρη ως προϊόντα καταγόμενα από την Καμπότζη σύμφωνα με την περιφερειακή σώρευση στο πλαίσιο του ΣΓΠ από την 1η Ιανουαρίου 2014, ημερομηνία κατά την οποία εφαρμόζονται οι τροποποιημένες διατάξεις για την περιφερειακή σώρευση.

               (4)

               Η Καμπότζη έχει αναπτυσσόμενη βιομηχανία παραγωγής ποδηλάτων, αλλά ο κλάδος παραγωγής είναι ακόμη αδύναμος και στηρίζεται σε μεγάλο βαθμό στην προμήθεια εξαρτημάτων καταγωγής γειτονικών χωρών που ήταν δικαιούχες χώρες του ΣΓΠ και ανήκαν στην ίδια ομάδα περιφερειακής σώρευσης, ειδικότερα τη Σιγκαπούρη και τη Μαλαισία.

               (5)

               Με επιστολή της 9ης Αυγούστου 2013, η Επιτροπή ζήτησε από την Καμπότζη να υποβάλει περαιτέρω πληροφορίες. Στις 26 Σεπτεμβρίου 2013, η Καμπότζη διαβίβασε την απάντησή της στο αίτημα αυτό και, κατά συνέπεια, η αίτηση θεωρήθηκε πλήρης.

               (6)

               Από την 1η Ιανουαρίου 2014, η Σιγκαπούρη δεν είναι πλέον ούτε επιλέξιμη ούτε δικαιούχος χώρα του ΣΓΠ και, συνεπώς, δεν υφίσταται πλέον δυνατότητα σώρευσης με τις άλλες χώρες της ομάδας περιφερειακής σώρευσης Ι. Από την 1η Ιανουαρίου 2014, η Μαλαισία δεν είναι πλέον δικαιούχος χώρα του ΣΓΠ, αλλά παραμένει στον κατάλογο των χωρών που είναι επιλέξιμες για το ΣΓΠ.

               (7)

               Ως εκ τούτου, από την 1η Ιανουαρίου 2014, τα εξαρτήματα ποδηλάτων καταγωγής Σιγκαπούρης και Μαλαισίας δεν μπορούν να θεωρούνται ως καταγόμενα από την Καμπότζη στα πλαίσια της περιφερειακής σώρευσης, πράγμα που δεν επιτρέπει στην Καμπότζη να πληροί τον κανόνα καταγωγής που ισχύει για τις λιγότερο ανεπτυγμένες χώρες για το εν λόγω προϊόν (κλάση 8712 του ΕΣ). Πράγματι, παρόλο που ο εν λόγω κανόνας επιτρέπει τη χρήση μη καταγόμενων υλών μέχρι ποσοστού 70 %, το ποσοστό των μη καταγόμενων υλών ορισμένων ποδηλάτων που συναρμολογούνται στην Καμπότζη θα υπερέβαινε το εν λόγω όριο.

               (8)

               Στις παρατηρήσεις που υπέβαλε η Καμπότζη στην Επιτροπή, παρουσίασε σχέδια για την ενθάρρυνση των κατασκευαστών εξαρτημάτων ποδηλάτων να πραγματοποιήσουν επενδύσεις στη χώρα κατά την επόμενη τριετία με σκοπό την προσαρμογή της βιομηχανίας για να αποκτήσει μεγαλύτερη ανεξαρτησία όσον αφορά τις ύλες που προμηθεύεται και να αναπτύξει τοπική βιομηχανία για την προμήθεια καταγόμενων υλών για την κατασκευή ποδηλάτων. Εν τω μεταξύ, σύμφωνα με την Καμπότζη, προκειμένου η βιομηχανία να παραμείνει βιώσιμη βραχυπρόθεσμα, οι εγχώριοι κατασκευαστές πρέπει να συνεχίσουν να βασίζονται στη χρήση εξαρτημάτων ποδηλάτων σύμφωνα με τις διατάξεις για την περιφερειακή σώρευση, με σκοπό την πραγματοποίηση εξαγωγών προς την Ένωση στο πλαίσιο του ΣΓΠ.

               (9)

               Συνεπώς, η Καμπότζη ζητεί τριετή παρέκκλιση για να έχει στη διάθεσή της επαρκή χρόνο προετοιμασίας, ώστε να συμμορφωθεί με τους κανόνες απόκτησης της καταγωγής.

               (10)

               Λαμβανομένων υπόψη των διευκρινίσεων που δόθηκαν από την Καμπότζη, θεωρείται ότι η χώρα δεν χρειάζεται απεριόριστη παρέκκλιση για να έχει πραγματικά τη δυνατότητα να οικοδομήσει μια βιομηχανία παραγωγής εξαρτημάτων ποδηλάτων. Ως εκ τούτου, θα πρέπει να προβλεφθεί περιορισμός των ποσοτήτων ποδηλάτων που κατάγονται και εξάγονται από την Καμπότζη στο πλαίσιο της παρούσας παρέκκλισης, υπό τη μορφή ποσοστώσεων με σταδιακά μειούμενες ποσότητες στη διάρκεια της τριετούς περιόδου κατά την οποία θα ισχύει η εν λόγω παρέκκλιση. Οι ποσότητες έχουν καθοριστεί με βάση τα μοντέλα ποδηλάτων για τα οποία η χώρα χρειάζεται παρέκκλιση για την επίτευξη του ως άνω ορίου του 70 % και η διαχείρισή τους γίνεται τηρουμένων των διατάξεων του κανονισμού (ΕΟΚ) αριθ. 2454/93.

               (11)

               Για να είναι δυνατή η αποτελεσματικότερη παρακολούθηση της εφαρμογής της παρέκκλισης, είναι αναγκαίο να θεσπιστεί υποχρέωση των αρχών της Καμπότζης να κοινοποιούν σε τακτά χρονικά διαστήματα στην Επιτροπή τα στοιχεία των πιστοποιητικών καταγωγής τύπου Α τα οποία έχουν εκδοθεί στο πλαίσιο της παρέκκλισης.

               (12)

               Η παρέκκλιση θα πρέπει να αφορά τα προϊόντα της κλάσης 8714 του ΕΣ καταγωγής Μαλαισίας.

               (13)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Κατά παρέκκλιση από το άρθρο 86 παράγραφος 2 στοιχείο α) σημείο i) του κανονισμού (ΕΟΚ) αριθ. 2454/93, η Καμπότζη έχει το δικαίωμα να χρησιμοποιεί εξαρτήματα ποδηλάτων της κλάσης 8714 του ΕΣ καταγωγής Μαλαισίας σύμφωνα με τους κανόνες καταγωγής που περιλαμβάνονται στο μέρος I τίτλος IV κεφάλαιο 2 τμήμα 1 του κανονισμού (ΕΟΚ) αριθ. 2454/93, στο πλαίσιο της σώρευσης καταγωγής για την παραγωγή ποδηλάτων της κλάσης 8712 του ΕΣ.
   2.   Τα πιστοποιητικά καταγωγής για τα εξαρτήματα αυτά πρέπει να συντάσσονται με τον τρόπο που προβλέπεται στο μέρος I τίτλος IV κεφάλαιο 2 τμήμα 1Α του κανονισμού (ΕΟΚ) αριθ. 2454/93.
   Άρθρο 2
   Η παρέκκλιση που προβλέπεται στο άρθρο 1 ισχύει για ποδήλατα της κλάσης 8712 του ΕΣ που εξάγονται από την Καμπότζη και διασαφίζονται για θέση σε ελεύθερη κυκλοφορία στην Ένωση εντός της περιόδου από την 29η Ιουλίου 2014 έως την 31η Δεκεμβρίου 2016 και μέχρι του ορίου των ποσοτήτων που αναγράφονται στο παράρτημα.
   Άρθρο 3
   Η διαχείριση των ποσοτήτων που ορίζονται στο παράρτημα του παρόντος κανονισμού γίνεται σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.
   Άρθρο 4
   Στη θέση 4 του πιστοποιητικού καταγωγής τύπου Α που εκδίδεται από τις αρμόδιες αρχές της Καμπότζης κατ' εφαρμογή του παρόντος κανονισμού αναγράφονται οι ακόλουθες ενδείξεις:

      «Derogation — Commission Implementing Regulation (ΕU) No 822/2014»

   Οι αρμόδιες αρχές της Καμπότζης διαβιβάζουν στην Επιτροπή, έως το τέλος του μήνα που έπεται της λήξης κάθε ημερολογιακού τριμήνου, τριμηνιαία κατάσταση με τις ποσότητες, για τις οποίες έχουν εκδοθεί, κατ' εφαρμογή του παρόντος κανονισμού, πιστοποιητικά καταγωγής τύπου Α, και τους αύξοντες αριθμούς των εν λόγω πιστοποιητικών.
   Άρθρο 5
   Οι αρμόδιες αρχές της Καμπότζης δεσμεύονται να λάβουν όλα τα αναγκαία μέτρα για να εξασφαλίσουν τη συμμόρφωση με το άρθρο 1 και το άρθρο 4 του παρόντος κανονισμού, καθώς και να θεσπίσουν και να διατηρούν διοικητικές δομές και συστήματα για να διασφαλίζεται η ορθή εφαρμογή της παρούσας παρέκκλισης και η διοικητική συνεργασία, τόσο με τις αρχές της Μαλαισίας όσο και με τα κράτη μέλη, όπως ορίζεται στο μέρος I τίτλος IV κεφάλαιο 2 τμήμα 1Α του κανονισμού (ΕΟΚ) αριθ. 2454/93.
   Άρθρο 6
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Ιουλίου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 302 της 19.10.1992, σ. 1.

      (2)  ΕΕ L 253 της 11.10.1993, σ. 1.

      (3)  ΕΕ L 303 της 31.10.2012, σ. 1.

      (4)  Όπως τροποποιήθηκε με τον εκτελεστικό κανονισμό (ΕΕ) αριθ. 530/2013 (ΕΕ L 159 της 11.6.2013, σ. 1).

      ΠΑΡΑΡΤΗΜΑ

                  Αύξων αριθ.

                  Κωδικός ΣΟ

                  Περιγραφή εμπορευμάτων

                  Έτος

                  Ποσότητες (σε μονάδες)

                  09.8094

                  8712

                  Δίτροχα ποδήλατα και άλλα ποδήλατα (στα οποία περιλαμβάνονται και τα τρίτροχα διανομής εμπορευμάτων), χωρίς κινητήρα

                  2014 (1)

                  2015
                  2016

                  400 000
                  300 000
                  150 000

         (1)  Από τις 29 Ιουλίου 2014.


title: Εκτελεστικός κανονισμός (ΕΕ) αριθ. 1250/2012 της Επιτροπής, της 20ής Δεκεμβρίου 2012 , σχετικά με την τροποποίηση του κανονισμού (ΕΚ) αριθ. 2580/2001 του Συμβουλίου για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας

text:
               21.12.2012

               EL

               Επίσημη Εφημερίδα της Ευρωπαϊκής Ένωσης

               L 352/40

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1250/2012 ΤΗΣ ΕΠΙΤΡΟΠΉΣ
   της 20ής Δεκεμβρίου 2012
   σχετικά με την τροποποίηση του κανονισμού (ΕΚ) αριθ. 2580/2001 του Συμβουλίου για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 2580/2001 του Συμβουλίου, της 27ης Δεκεμβρίου 2001, για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας (1), και ιδίως το άρθρο 7,
   Εκτιμώντας τα ακόλουθα:

               (1)

               Στο παράρτημα του κανονισμού (ΕΚ) αριθ. 2580/2001 περιλαμβάνεται ο κατάλογος των αρμόδιων αρχών στις οποίες πρέπει να απευθύνονται πληροφορίες και αιτήματα σχετικά με τα μέτρα που προβλέπονται από τον εν λόγω κανονισμό.

               (2)

               Η Σλοβενία ζήτησε να τροποποιηθούν τα στοιχεία τα σχετικά με τις διευθύνσεις των αρμόδιων αρχών της. Επιπλέον, η διεύθυνση της Ευρωπαϊκής Επιτροπής θα πρέπει να επικαιροποιηθεί.

               (3)

               Επομένως, το παράρτημα του κανονισμού (ΕΚ) αριθ. 2580/2001 θα πρέπει να επικαιροποιηθεί ανάλογα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα Ι του κανονισμού (ΕΚ) αριθ. 2580/2001 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Δεκεμβρίου 2012

            Για την Επιτροπή, εξ ονόματος του Προέδρου,

            Προϊστάμενος της Υπηρεσίας Μέσων Εξωτερικής Πολιτικής

      (1)  ΕΕ L 344 της 28.12.2001, σ. 70.

      ΠΑΡΑΡΤΗΜΑ
      Το παράρτημα του κανονισμού (ΕΚ) αριθ. 2580/2001 τροποποιείται ως εξής:

                  (1)

                  Τα στοιχεία της διεύθυνσης υπό τον τίτλο «Σλοβενία» αντικαθίστανται ως εξής:
                  «Άρθρο 4

                              Ministrstvo za zunanje zadeve

                              Prešernova cesta 25

                              1001 Ljubljana

                              Τηλ.: + 386 1 478 2000

                              Φαξ: + 386 1 478 2340

                              Ηλ. ταχ.: gp.mzz@gov.si’

                     Άρθρα 5 και 6

                              Ministrstvo za finance

                              Župančičeva 3

                              1502 Ljubljana

                              Τηλ.: +386 1 369 5200

                              Φαξ: + 386 1 369 6659

                              Ηλ. ταχ.: gp.mf@gov.si»

                  (2)

                  Ο τίτλος «Ευρωπαϊκή Κοινότητα» και η παράγραφος υπό τον τίτλο «Ευρωπαϊκή Κοινότητα» αντικαθίστανται ως εξής:
                  «Διεύθυνση για κοινοποιήσεις στην Ευρωπαϊκή Επιτροπή:

                              European Commission

                              Service for Foreign Policy Instruments (FPI)

                              Office EEAS 02/309

                              B-1049 Bruxelles/Brussel (Belgium)

                              Ηλ. ταχ.: relex-sanctions@ec.europa.eu»


title: Εκτελεστικός κανονισμός (ΕΕ) αριθ. 1162/2013 της Επιτροπής, της 7ης Νοεμβρίου 2013 , για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Puzzone di Moena/Spretz Tzaorì (ΠΟΠ)]

text:
               19.11.2013

               EL

               Επίσημη Εφημερίδα της Ευρωπαϊκής Ένωσης

               L 309/11

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1162/2013 ΤΗΣ ΕΠΙΤΡΟΠΉΣ
   της 7ης Νοεμβρίου 2013
   για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Puzzone di Moena/Spretz Tzaorì (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλε η Ιταλία για την καταχώριση της ονομασίας «Puzzone di Moena»/«Spretz Tzaorì» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, η ονομασία «Puzzone di Moena»/«Spretz Tzaorì» πρέπει να καταχωρισθεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία που αναφέρεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Νοεμβρίου 2013.

            Για την Επιτροπή, εξ ονόματος του Προέδρου,
         Dacian CIOLOȘ

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ C 77 της 15.3.2013, σ. 21.

      ΠΑΡΑΡΤΗΜΑ
      Γεωργικά προϊόντα προοριζόμενα για ανθρώπινη κατανάλωση που απαριθμούνται στο παράρτημα Ι της Συνθήκης:

         Κλάση 1.3.   Τυριά

      ΙΤΑΛΙΑ
      Puzzone di Moena/Spretz Tzaorì (ΠΟΠ)